Agermanaments de cooperació, Santa Coloma de Gramenet, desembre de 2008

Jalapa (Nicaragua)

Arran de les darreres eleccions municipals nicaragüenques del passat dia 9 de novembre, hi ha un nou alcalde a la ciutat agermanada de Jalapa, Orlando Zeledón (FSLN) 

Actualment la ciutat de Jalapa està incorporada al projecte d’alfabetització nacional ‘Yo si puedo’ que ha comptat amb el suport de l’Ajuntament de Santa Coloma de Gramenet. 

També hi col·labora, amb el suport de l’Ajuntament, la Comissió de l’Agenda Llatinoamericana que aporta agendes a diversos col·lectius de Jalapa. En aquests moments s’està gravant un documental de la sèrie ‘Agermanaments’ de la Xarxa de Televisions Locals de Catalunya que presentarà reportatges de diverses ciutats catalanes agermanades amb ciutats nicaragüenques. En aquestes dates també s’està acabant l’informe final del projecte de suport a la coordinadora de dones de Jalapa. La relació oficial amb aquest municipi ha estat limitada pels processos judicials actuals oberts contra els dos anteriors alcaldes.

Edchera (Sàhara Occidental)

La relació s’ha restaurat a partir de la visita a la daira d’Edchera de la Tinent d’Alcalde ‘Núria Parlon’ del passat més d’abril de 2008 amb una entrevista amb el seu nou alcalde i la seva junta municipal que serà el punt d’inici d’una nova línia de col·laboració a la que està previst la incorporació de l’Àrea Metropolitana de Barcelona-AMB.
També s’ha renovat la relació directa de l’Ajuntament amb el nou delegat sahrauí a Catalunya. Oualad Moussa
L’Ajuntament de Santa Coloma forma part de Junta Permanent de la Coordinadora d’Ajuntaments Solidaris amb el Poble Sahrauí-CCASPS que té previst celebrar pròximament una conferència-assemblea de municipis agermanats amb poblacions sahrauís. 

Existeixen altres projectes en relació amb els campaments de refugiats sahrauís amb el suport de l’Ajuntament: Projecte ‘Ulls del Sàhara’, projecte de colònies infantils sahrauís (ACAPS), projecte de l’IES Ramon Berenguer IV als campaments de refugiats, el projecte d’un centre juvenil (Grup Jat Dajla), un projecte de sensibilització (Associació L’Espurna) i el projecte de suport a la Caravana Solidària amb el Sàhara: 
Habana del Este (Cuba)

Enguany és el 10 aniversari de l’agermanament amb aquesta població cubana. L’actual alcaldessa de La Habana del Este va anul·lar la seva participació als actes de celebració previstos a Santa Coloma en el marc de les Jornades per la Pau i la Cooperació del passat mes d’octubre. El Casal d’Amistat amb Cuba ha celebrat aquesta efemèride amb un acte i recital poètic amb la participació del Consul de Cuba, Carlos. M. Castillo. 

També s’ha suspès la celebració de la Conferència anual de solidaritat amb Cuba que es fa a la Habana el mes de novembre. L’Ajuntament de Santa Coloma ha participat a la campanya d’emergència pels afectats amb els huracans del passat mes d’octubre, en el concert de solidaritat amb Haití i Cuba de les Jornades per la Pau i assisteix a la comissió d’ajut humanitària i d’emergència pels afectats a Cuba convocada per l’Agència Catalana de Cooperació de la Generalitat de Catalunya. Enguany s’ha aprovat finançament per al projecte presentat pel Casal de Cuba per a un ‘circulo infantil’ de la Habana del Este.
Villa el Salvador (Perú)

Enguany l’Ajuntament de Santa Coloma ha col·laborat amb una nova fase del projecte de cooperació ‘Villa Verde’ de sanejament, aprofitament d’aigües residuals i mediambient que també compta amb el suport econòmic de l’Àrea Metropolitana de Barcelona i el d’altres ciutats i mancomunitats europees. 

S’ha rebut la visita a Santa Coloma de l’alcalde de Villa el Salvador, Jaime Zea (juliol) i de l’ex-acalde i director de la Escuela Mayor de Gestión Municipal, Michel Azcueta. 

Santa Coloma va col·laborar amb la campanya d’emergència pels afectats amb el terratrèmol del cono sud de Lima a través del Fons Català de Cooperació al Desenvolupament (2007-2008). 
Més informació: www.gramenet.cat/cooperació   departamentsolidaritat@gramenet.cat
